देर रात 16 डेडबॉडी और निकाली; रेस्क्यू में आर्मी ने संभाला मोर्चा
Indore Beleshwar Mahadev Mandir Accident; 25 Devotees Fall In Beleshwar Temple Bawadi. इंदौर में रामनवमी पर बड़ा हादसा हो गया। श्री बेलेश्वर महादेव झूलेलाल मंदिर पर बावड़ी के ऊपर की छत धंसने से 25 से अधिक लोग गिर गए।
इंदौर के बेलेश्वर महादेव झूलेलाल मंदिर की बावड़ी से देर रात 12 से 1.30 बजे के बीच 16 शव और निकाले गए। जिसके बाद इस हादसे में मौत का आंकड़ा बढ़कर 30 हो गया है। फिलहाल रेस्क्यू ऑपरेशन जारी है। आर्मी ने भी मोर्चा संभाल रखा है। दरअसल, गुरुवार को रामनवमी पर यहां हवन-पूजन का आयोजन था, जिसमें शामिल होने के लिए कई श्रद्धालु पहुंचे थे। इसी दौरान मंदिर में अंडरग्राउंड बावड़ी की छत धंस गई। जिससे 40 से ज्यादा लोग बावड़ी में गिर पड़े। बावड़ी करीब 40 फीट गहरी है, जिसमें काफी पानी भी भरा था। पुलिस ने स्थानीय लोगों की मदद से रस्सियों के सहारे कुएं से लोगों को निकाला।
बावड़ी में पानी ज्यादा होने से रेस्क्यू में परेशानी आई। जिसके बाद पानी को पंप की मदद से बाहर निकाला गया। पानी कम होने पर फिर रेस्क्यू शुरू किया गया। SDRF के DIG महेशचंद्र जैन ने बताया कि कुएं में बहुत ज्यादा पानी था, कुछ दिख नहीं रहा था। पानी को लगातार खाली किया गया। जिसके बाद और भी डेडबॉडी उसमें दिखी। उन्होंने बताया कि SDRF, NDRF, आर्मी की टीम, पुलिस और प्रशासन रेस्क्यू में लगा है। शुरुआत में करीब 20 लोगों को सकुशल बावड़ी से बाहर निकाला गया। इनमें से घायलों को अस्पताल भिजवाया गया।
हादसा सपना संगीता रोड स्थित स्नेह नगर के बेलेश्वर महादेव झूलेलाल मंदिर में हुआ। प्रत्यक्षदर्शियों के मुताबिक लोगों के वजन से बावड़ी की छत धंस गई और लोग उसमें गिर गए। यह मंदिर करीब 60 साल पुराना है। कलेक्टर ने घटना की मजिस्ट्रियल जांच कराने की बात कही है।
आंखों के सामने तैर रही थी लाशें…
मंदिर के पुजारी लक्ष्मीनारायण शर्मा ने बताया कि दोपहर करीब 12 बजे की घटना है। रामनवमी पर भगवान राम की आरती की तैयारी चल रही थी। इस बीच अचानक सब नीचे गिरे। मुझे तैरना आता था तो मैं ऊपर आया। फिर किनारे आया। 5-7 लोगों की लाश तैर रही थी। बाद में मुझे बाहर निकाला गया। शिवरात्रि पर इतनी भीड़ थी, कभी कुछ नहीं हुआ। हमेशा हवन बाहर ही होता है, लेकिन इस बार नया मंदिर बन रहा है तो हवन अंदर हुआ। मैं 2007 से मंदिर में पूजा-पाठ कर रहा हूं। बता दें कि पुजारी निजी अस्पताल में भर्ती है। उनका इलाज चल रहा है।
केंद्र और राज्य सरकार ने किया मुआवजे का ऐलान
मुख्यमंत्री शिवराज सिंह चौहान ने मृतकों के परिजन को 5-5 लाख रुपए और घायलों को 50-50 हजार रुपए मुआवजा देने की घोषणा की है। सरकार घायलों का इलाज कराएगी। प्रधानमंत्री राष्ट्रीय राहत कोष से भी मृतकों के परिजन को 2-2 लाख रुपए और घायलों को 50-50 हजार रुपए मुआवजा देने का ऐलान किया गया है। प्रधानमंत्री कार्यालय की ओर से ट्वीट कर ये जानकारी दी गई है।
मृतकों में अब तक इन लोगों की पहचान हुई
(दो मृतकों के नाम अभी सामने नहीं आए।)
राष्ट्रपति से लेकर पीएम मोदी और राहुल गांधी ने जताया दुख
इंदौर हादसे पर राष्ट्रपति द्रौपदी मुर्मू ने दुख जताया है। उन्होंने मृतकों के परिवारों के प्रति शोक-संवेदनाएं व्यक्ति की, साथ ही घायलों के जल्द स्वस्थ्य होने की कामना की। प्रधानमंत्री नरेंद्र मोदी ने ट्वीट कर कहा कि इंदौर में हुए हादसे से बेहद आहत हूं। मुख्यमंत्री शिवराज सिंह चौहान से बात कर स्थिति की जानकारी ली। राज्य सरकार बचाव और राहत कार्य में तेजी से आगे बढ़ रही है।
रक्षा मंत्री राजनाथ और कांग्रेस नेता राहुल गांधी और पूर्व सीएम कमलनाथ ने भी हादसे पर दुख जताया है। पूर्व सीएम दिग्विजय सिंह मौके पर पहुंचे और स्थिति का जायजा लिया।
नीचे हादसे की तस्वीरें देखिए...
जिस मंदिर में ये हादसा हुआ। उसके एक तरफ सर्वोदय नगर, दूसरी तरफ पटेल नगर और तीसरी तरफ स्नेह नगर क्षेत्र आता है। इसलिए यहां आयोजित हवन-पूजन के कार्यक्रम से तीनों ही क्षेत्र के लोग पहुंचे थे।
मंदिर परिसर में खुदाई से छत गिरने की आशंका
बताया जा रहा है कि मंदिर परिसर में निर्माण और खुदाई का काम चल रहा है। आशंका है कि यह भी हादसे की वजह हो सकता है। कुछ रहवासियों ने चूहों के कारण कुआं खोखला होने की बात भी कही है।
आंध्र प्रदेश के वेणुगोपाल मंदिर में आग लगी
आंध्र प्रदेश के पश्चिमी गोदावरी जिले में रामनवमी पर बड़ा हादसा होने से बच गया। यहां के वेणुगोपाल मंदिर परिसर में पंडाल में शार्ट सर्किट के बाद भीषण आग लग गई। पुलिस बल और फायर ब्रिगेड की गाड़ियां मौके पर पहुंच गई हैं। रेस्क्यू टीम ने सभी श्रद्धालुओं को मंदिर से बाहर निकाल लिया है। किसी के घायल होने की सूचना नहीं है। आग बुझाने के प्रयास किए जा रहे हैं। मंदिर के आस-पास के इलाके में लोगों की आवाजाही रोक दी गई है।
कुएं में हादसे से जुड़ी ये खबर भी पढ़ें...
विदिशा में कुएं में गिरने से 4 की मौत
मध्यप्रदेश में विदिशा जिले के गंजबासौदा में बड़ा हादसा हो गया। यहां कुएं में एक बच्चे के गिरने के बाद उसे निकालने के लिए पहुंचे लोगों की वजह से कुआं धंस गया। कई लोग अंदर गिर गए। 20 लोगों को निकालकर अस्पताल पहुंचाया गया था। 4 लोगों के शव भी कुएं से निकाले गए थे। पूरी खबर पढ़ने के लिए यहां क्लिक करें...